Illum, il-Kummissjoni pproponiet li ssaħħaħ l-impatt umanitarju fid-dinja tal-Unjoni Ewropea sabiex tissodisfa l-ħtiġijiet umanitarji li qed jiżdiedu b'mod sostanzjali, aggravati mill-pandemija tal-COVID-19. Il-Komunikazzjoni tipproponi serje ta' azzjonijiet ewlenin biex jiġi aċċellerat il-forniment tal-għajnuna umanitarja billi testendi l-bażi tar-riżorsi, tappoġġa ambjent aktar favorevoli għas-sħab umanitarji u tindirizza l-kawżi ewlenin tal-kriżijiet permezz ta' approċċ ta' “Tim Ewropa”. Hija tenfasizza fokus imġedded fuq id-dritt umanitarju internazzjonali (IHL, international humanitarian law) u għandha wkoll l-għan li tindirizza l-impatt umanitarju drammatiku tat-tibdil fil-klima. Ir-Rappreżentant Għoli/il-Viċi President, Josep Borrell, qal: “Illum, kriżi umanitarja medja ddum aktar minn 9 snin, filwaqt li xi wħud ikunu saħansitra itwal. Ħafna minnhom jirriskjaw li jkunu “minsija” bħall-Jemen jew is-Sirja. Iżda l-UE ma tinsiex. L-għajnuna umanitarja hija waħda mill-aktar eżempji tanġibbli tal-azzjoni esterna tal-UE u prova tas-solidarjetà tagħna. Ir-rispett tad-Dritt Umanitarju Internazzjonali jrid ikun fil-qalba tal-politika barranija tagħna aktar minn qatt qabel biex jappoġġa azzjoni umanitarja bbażata fuq il-prinċipji u biex jipproteġi lill-popolazzjoni ċivili kif ukoll lill-ħaddiema umanitarji li jirriskjaw ħajjithom biex jipproteġuhom madwar id-dinja.” Il-Kummissarju għall-Ġestjoni tal-Kriżijiet, Janez Lenarčič, qal: “F'dinja fejn l-impronta tal-kriżijiet qed tespandi b'mod rapidu u l-prinċipji tal-għajnuna umanitarja qed jiġu kkontestati kif rarament ġara fil-passat, ir-responsabbiltà tal-UE fid-dinja bħala attur umanitarju qatt ma kienet aktar importanti. Dan qed jiġri sfortunatament hekk kif il-ħtiġijiet għolew għal livell rekord iżda l-bażi tad-donaturi globali għadha limitata b'mod inkwetanti. Jeħtieġ li nwettqu riżultati aħjar, billi nagħtu spinta lill-effiċjenza u l-impatt tal-azzjoni umanitarja tagħna. Jeħtieġ li nkunu kapaċi nirreaġixxu bil-qawwa kollha tagħna hekk kif titfaċċa kriżi. Din il-perspettiva strateġika mġedda tispjega kif l-UE tista' tintensifika biex tgħin lil dawk l-aktar fil-bżonn u turi sens ta' tmexxija fi żmien meta l-għoti ta' għajnuna bi prinċipju huwa meħtieġ b'mod qawwi.” Il-bini ta' Kapaċità ġdida ta' Rispons Umanitarju Ewropew L-UE se tistabbilixxi Kapaċità ġdida ta' Rispons Umanitarju Ewropew sabiex tintervjeni direttament fi kriżijiet umanitarji, f'każijiet fejn hemm ċans li l-mekkaniżmi eżekuttivi tradizzjonali umanitarji permezz tas-sħab tal-UE jew il-kapaċitajiet tagħhom ikunu ineffettivi jew insuffiċjenti. Dan se jkollu l-għan li jiffaċilita l-loġistika, inkluż it-trasport, li jippermetti l-ġbir flimkien tar-riżorsi u jiffaċilita l-użu tagħhom fil-qasam. Din il-kapaċità tista', pereżempju, toffri valutazzjonijiet loġistiċi, appoġġ għall-iskjerament inizjali u l-akkwist, il-ħażna, it-trasport u/jew id-distribuzzjoni ta' oġġetti ta' għajnuna, inklużi l-vaċċini tal-COVID-19 u t-twassil tagħhom f'pajjiżi fraġli. Din se topera f'koordinazzjoni u f'komplementarjetà mal-Mekkaniżmu tal-UE għall-Protezzjoni Ċivili, filwaqt li tiddependi fuq l-appoġġ operazzjonali taċ-Ċentru ta' Koordinazzjoni tar-Reazzjoni f'każ ta' Emerġenza tal-UE. Promozzjoni tar-rispett tad-dritt umanitarju internazzjonali L-attakki diretti u spiss deliberati minn trasgressuri kontra persuni ċivili, sptarijiet u skejjel bi ksur tad-dritt umanitarju internazzjonali qed jiżdiedu. Fl-2019, kien hemm 277 attakk irrapportat kontra l-ħaddiema tal-għajnuna umanitarja, fejn 125 persuna ġew maqtula. Għalhekk, l-UE se tqiegħed il-konformità mad-dritt umanitarju internazzjonali b'mod aktar sod fil-qalba tal-azzjoni esterna tal-UE għall-protezzjoni tal-popolazzjonijiet ċivili. B'mod konkret, l-UE se: - tissorvelja b'mod konsistenti l-ksur tad-dritt umanitarju internazzjonali, - tirrinforza d-diliġenza dovuta fl-istrumenti esterni kollha tal-UE. - tkompli tiżgura li d-dritt umanitarju internazzjonali jkun rifless bis-sħiħ fil-politika ta' sanzjonijiet tal-UE, anki permezz tal-inklużjoni konsistenti ta' eċċezzjonijiet umanitarji fir-reġimi ta' sanzjonijiet tal-UE. L-indirizzar tal-kawżi fundamentali billi jiġu sfruttati s-sinerġiji bejn l-għajnuna umanitarja, l-iżvilupp u l-bini tal-paċi L-għajnuna umanitarja waħedha ma tistax tindirizza l-kawżi sottostanti kumplessi tal-kunflitti u ta' kriżijiet oħra. Għalhekk, l-UE se żżid l-isforzi ta' għajnuna urġenti tagħha billi tagħti riżultati mill-qrib flimkien mal-atturi impenjati fl-iżvilupp u fil-bini tal-paċi li jindirizzaw il-kawżi ewlenin tal-kriżi u jippromwovu soluzzjonijiet fit-tul għal emerġenzi umanitarji. Ewrobarometru – appoġġ qawwi miċ-ċittadini għall-azzjoni umanitarja tal-UE Fiż-żmien ta' qabel l-adozzjoni tal-Komunikazzjoni tal-lum, il-Kummissjoni ġabret l-opinjonijiet taċ-ċittadini dwar l-għajnuna umanitarja tal-UE fis-27 Stat Membru. Ir-riżultati tal-istħarriġ juru appoġġ ċar għall-azzjoni umanitarja tal-UE, fejn 91 % ta' dawk li wieġbu esprimew opinjonijiet pożittivi dwar attivitajiet ta' għajnuna umanitarja ffinanzjati mill-UE. Kważi nofs dawk kollha li wieġbu jemmnu li l-UE għandha ssostni l-livelli eżistenti ta' appoġġ għall-għajnuna umanitarja, filwaqt li erbgħa minn kull għaxra jqisu li l-finanzjament għandu jiżdied. Sfond L-Unjoni Ewropea, flimkien mal-Istati Membri tagħha, hija l-akbar dontatur umanitarju fid-dinja, u tirrappreżenta madwar 36 % tal-assistenza umanitarja fid-dinja. Illum, l-għajnuna umanitarja qed taffaċċja sett ta' sfidi bla preċedent. Skont in-Nazzjonijiet Uniti, din is-sena aktar minn 235 miljun ruħ se jkunu jeħtieġu għajnuna umanitarja – jiġifieri wieħed minn kull 33 individwu madwar id-dinja. Din hija żieda ta' 40 % meta mqabbla mal-ħtiġijiet stmati tal-2020 u kważi triplikar mill-2014. B'mod parallel, l-għadd ta' persuni spostati b'mod furzat żdied ukoll, u laħaq id-79,5 miljun sa tmiem l-2019. Fl-istess ħin, id-distakk bejn ir-riżorsi u r-rekwiżiti qed ikompli jespandi. Fl-2020, l-appelli umanitarji tan-NU żdiedu sa kważi EUR 32,5 biljun – l-ogħla ċifra li qatt kien hemm minħabba l-impatt tal-COVID-19 – filwaqt li EUR 15-il biljun biss ġew ipprovduti f'finanzjament. U din id-diskrepanza dinjija fil-finanzjament umanitarju x'aktarx li tkompli tikber din is-sena, li b'mod ċar jitlob bażi aktar wiesgħa ta' donaturi. Fl-2020, l-aqwa tliet donaturi – l-Istati Uniti, il-Ġermanja u l-Kummissjoni Ewropea – ipprovdew 59 % tal-finanzjament umanitarju rrappurtat f'livell dinji. Fl-UE, erba' Stati Membri biss u l-Kummissjoni Ewropea jirrappreżentaw madwar 90 % tal-finanzjament umanitarju tagħha. L-azzjoni umanitarja tal-UE se tkompli titmexxa b'konformità stretta mad-prinċipji umanitarji universali tal-umanità, in-newtralità, l-indipendenza u l-imparzjalità. Bħala l-pass li jmiss, il-Kummissjoni tistieden lill-Parlament Ewropew u lill-Kunsill biex japprovaw il-Komunikazzjoni u biex jaħdmu flimkien fuq l-azzjonijiet ewlenin proposti. Għal Aktar Informazzjoni Komunikazzjoni Mistoqsijiet u Tweġibiet Ir-riżultati tal-Ewrobarometru: l-opinjoni pubblika dwar l-Għajnuna Umanitarja tal-UE